Úradný vestník L 013 , 20/01/2004 S. 0003 - 0018



Nariadenie Komisie (ES) 85/2004 z 15. januára 2004, ktorým sa ustanovuje obchodná norma na jablká KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) 2200/96 z 28. októbra 1996 o spoločnej organizácii trhu s ovocím a zeleninou [1], najmä na jeho článok 2 ods. 2, keďže: (1) jablká patria medzi produkty uvedené v prílohe I k nariadeniu (ES) 2200/96 na ktoré sa musia prijať normy; nariadenie Komisie (ES) 1619/2001 zo 6. augusta 2001, ktorým sa ustanovuje obchodná norma na jablká a hrušky a ktorým sa mení a dopĺňa nariadenie (EHS) 920/89 [2], stanovuje obchodnú normu spoločnú pre jablká a hrušky; (2) v záujme jasnosti pracovná skupina pre štandardizáciu výrobkov podliehajúcich skaze a rozvoj kvality Európskej hospodárskej komisie Organizácie spojených národov (EHK/OSN) rozhodla, že pravidlá pre jablká by mali byť oddelené od pravidiel pre hrušky; okrem toho rozhodla o aktualizovaní normy EHK/OSN FFV-50 týkajúcej sa marketingu a kontroly obchodnej kvality jabĺk so zreteľom na ustanovenia týkajúce sa kvality a triedenia podľa veľkosti; v záujme zachovania transparentnosti na svetovom trhu by sa nariadenie (ES) 1619/2001 malo zrušiť a mali by sa príslušným spôsobom prijať dve nové obchodné normy na jablká resp. na hrušky; (3) hlavným kritériom zrelosti stanoveným nariadením (ES) 1619/2001 je definícia minimálnej veľkosti jabĺk; vzhľadom na posledný technický vývoj týkajúci sa metód merania tvrdosti a obsahu cukru ako aj vzhľadom na objavujúce sa nové trhy pre malé zrelé jablká by sa mala minimálna veľkosť jabĺk uplatňovaná v spoločenstve znížiť, majú sa zaviesť nové kritériá zrelosti, ako je obsah cukru a tvrdosť, ktorými sa zabezpečí, aby takéto zníženie minimálnej veľkosti nemalo za následok, že sa na trh umiestnia plody nedostatočne zrelé a/alebo nevyvinuté; (4) keďže presná definícia týchto nových kritérií si vyžaduje vyššie úsilie, berúc do úvahy charakteristiky odrôd, čo sa týka veľkosti jabĺk, implementácia zníženia minimálnej veľkosti by sa mala posunúť do 1. augusta 2005 a dovtedy je potrebné stanoviť predbežné opatrenia týkajúce sa triedenia podľa veľkosti; (5) uplatňovanie týchto noriem by malo z trhu odstrániť produkty s neuspokojivou kvalitou, uviesť výrobu do súladu s požiadavkami spotrebiteľa a umožniť obchodnú činnosť založenú na spravodlivej hospodárskej súťaži, čím sa pomôže zlepšiť ziskovosť; (6) normy sa uplatňujú vo všetkých stupňoch obchodu; doprava na dlhé vzdialenosti, skladovanie počas určitého obdobia a rôzne procesy, ktorým sú produkty podrobované, môžu spôsobiť určitý stupeň zhoršenia kvality vzhľadom na biologický vývoj produktov alebo na ich sklon podliehať skaze; pri uplatňovaní normy v stupňoch obchodu po odoslaní by sa malo brať do úvahy aj takéto zhoršenie kvality; (7) pretože produkty v extra triede musia byť triedené a balené osobitne starostlivo, v ich prípade sa berie do úvahy iba strata čerstvosti a turgidity; (8) opatrenia uvedené v tomto nariadení sú v súlade so stanoviskom Riadiaceho výboru pre čerstvé ovocie a zeleninu, PRIJALA TOTO NARIADENIE: Článok 1 Obchodnou normou na jablká spadajúce pod kód KN 080810 je norma uvedená v prílohe. Táto norma sa uplatňuje vo všetkých stupňoch obchodu za podmienok stanovených v nariadení (ES) 2200/96. V etapách nasledujúcich po vyexpedovaní môžu však produkty vykazovať vzhľadom na požiadavky normy: - miernu stratu čerstvosti a turgidity, - u produktov zaradených do iných tried ako extra trieda mierne zhoršenie spôsobené ich vývojom a ich sklonom podliehať skaze. Článok 2 Pokiaľ ide o triedenie podľa veľkosti, do 31. júla 2005 sa budú uplatňovať nasledovné ustanovenia: a) ak sa veľkosť stanovuje podľa priečneho priemeru, vo všetkých triedach sa požadujú nasledovné minimálne priemery: | Extra | I | II | Veľkoplodé odrody | 70 mm | 65 mm | 65 mm | Ostatné odrody | 60 mm | 55 mm | 55 mm | b) ak sa veľkosť stanovuje podľa hmotnosti, vo všetkých triedach sa požadujú nasledovné minimálne hmotnosti: | Extra | I | II | Veľkoplodé odrody | 140 g | 110 g | 110 g | Ostatné odrody | 90 g | 80 g | 80 g | Článok 3 Nariadenie (EHS) 1619/2001 sa ruší. Článok 4 Toto nariadenie nadobúda účinnosť 20. deň po jeho uverejnení v Úradnom vestníku Európskej únie. Druhý a tretí pododsek bodu III prílohy sa uplatňujú až od 1. augusta 2005. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 15. januára 2004 Za Komisiu Franz Fischler člen Komisie [1] Ú. v. ES L 297, 21.11.1996, s. 1. Nariadenie naposledy zmenené a doplnené nariadením Komisie (ES) 47/2003 (Ú. v. ES L 7, 11.1.2003, s. 64). [2] Ú. v. ES L 215, 9.8.2001 s 3. Nariadenie naposledy zmenené a doplnené nariadením Komisie (ES) 46/2003 (Ú. v. ES L 7, 11.1.2003, s. 61). -------------------------------------------------- PRÍLOHA NORMA NA JABLKÁ I. Definícia PLODINY Táto norma sa vzťahuje na jablká odrôd (kultivary) vypestované z Malus domestica Borkh., dodávané spotrebiteľovi v čerstvom stave; jablká určené na priemyselné spracovanie sú vylúčené. II. POŽIADAVKY NA KVALITU Účelom tejto normy je definovať požiadavky na kvalitu jabĺk po úprave a balení. A. Minimálne požiadavky Vo všetkých triedach kvality, s výhradou zvláštnych ustanovení na každú triedu a povolené odchýlky, jablká musia byť: - celé, - zdravé; plody napadnuté hnilobou alebo inak znehodnotené a tak nevhodné na spotrebu sú vylúčené, - čisté, prakticky bez akýchkoľvek viditeľných cudzích látok, - prakticky bez škodcov, - prakticky bez poškodenia spôsobeného škodcami, - bez nadmernej povrchovej vlhkosti, - bez akéhokoľvek cudzieho zápachu a/alebo chute. Navyše musia byť opatrne zberané. Stupeň vývinu a stav jabĺk musí byť taký, aby im umožnil: - pokračovať v procese zrenia a dosiahnuť stupeň zrelosti požadovaný vzhľadom na odrodové charakteristiky [1] [2], - vydržať prepravu a manipuláciu a - dostať sa na miesto určenia vo vyhovujúcom stave. B. Zatriedenie Jablká sú zaradené do troch tried definovaných ďalej. i) Extra trieda Jablká v tejto triede musia mať vynikajúcu kvalitu. Musia byť tvarom, veľkosťou a vyfarbením charakteristické pre danú odrodu [3]a musia mať neporušenú stopku. Dužina musí byť úplne zdravá. Nesmú obsahovať chyby s výnimkou veľmi ľahkých povrchových chýb, pokiaľ tieto neovplyvňujú celkový vzhľad plodiny, kvalitu, trvanlivosť a obchodnú úpravu v obale. ii) I. trieda Jablká v tejto triede musia mať dobrú kvalitu. Musia byť tvarom, veľkosťou a vyfarbením charakteristické pre danú odrodu [4]. Dužina musí byť úplne zdravá. Nasledovné drobné chyby však sú povolené, pokiaľ neovplyvňujú celkový vzhľad plodiny, kvalitu, trvanlivosť a obchodnú úpravu v obale: - mierne chyby tvaru, - mierne vývojové chyby, - mierne chyby vo vyfarbení, - mierne chyby pokožky, ktoré nesmú presahovať rozmery: - 2 cm dĺžky v prípade chýb podlhovastého tvaru, - 1 cm2 celkovej plochy pri iných kazoch s výnimkou chrastavitosti (Venturia inaequalis), ktorá nesmie presahovať 0,25 cm2 celkového povrchu, - mierne otlačenie nepresahujúce 1 cm2 celkového povrchu a s nezmenenou farbou. Stopka môže chýbať za predpokladu, že lom je čistý a priľahlá šupka nie je poškodená. iii) II. trieda Táto trieda zahŕňa jablká, ktoré nespĺňajú požiadavky na kvalitu na zaradenie do vyšších tried, ale spĺňajú minimálne požiadavky uvedené vyššie (1). Dužina nesmie vykazovať väčšie chyby. Nasledovné chyby sú povolené za predpokladu, že plody si zachovajú základné charakteristiky, pokiaľ ide o kvalitu, trvanlivosť a obchodnú úpravu: - chyby tvaru, - vývojové chyby, - chyby vo vyfarbení, - chyby pokožky, ktoré nesmú presahovať rozmery: - 4 cm dĺžky v prípade chýb podlhovastého tvaru, - 2,5 cm2 celkovej plochy pri iných chybách s výnimkou chrastavitosti (Venturia inaequalis), ktorá nesmie presahovať 1 cm2 celkového povrchu, - mierne otlačenie nepresahujúce 1,5 cm2 celkového povrchu a ktoré môže mať mierne zmenenú farbu. III. POŽIADAVKY NA TRIEDENIE PODĽA VEĽKOSTI Veľkosť sa stanovuje buď podľa maximálneho priečneho priemeru alebo podľa hmotnosti. Ak sa veľkosť stanovuje podľa priemeru, minimálny požadovaný priemer na každú triedu je nasledovný: | Extra | I | II | Veľkoplodé odrody | 70 mm | 65 mm | 65 mm | Ostatné odrody | 60 mm | 55 mm | 55 mm | | Extra | I | II | Veľkoplodé odrody | 110 g | 90 g | 90 g | Ostatné odrody | 90 g | 80 g | 70 g | [1] Vzhľadom na odrodové charakteristiky odrody Fuji a jej mutantov týkajúce sa zrelosti v čase zberu je povolené radiálne vodové jadro za predpokladu, že sa nachádza v rámci vaskulárnych zväzkov každého plodu. [2] Za týmto účelom musia vykazovať uspokojivý rozsah rozpustných pevných látok a stupeň pevnosti. [3] Kritériá vyfarbenia a hrdzavitosti sú uvedené v dodatku k tejto norme, ako aj neúplný zoznam odrôd, na ktoré sa vzťahuje každé kritérium. [4] Kritériá vyfarbenia a hrdzavitosti sú uvedené v dodatku k tejto norme, ako aj neúplný zoznam odrôd, na ktoré sa vzťahuje každé kritérium. --------------------------------------------------